
ИЗВОД ИЗ ЗАПИСНИКА СА XV РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 28.4.2022. ГОДИНЕ, У ВЕЛИКОЈ САЛИ „ДОМА ПРОСВЈЕТЕ“, У ТЕСЛИЋУ, СА ПОЧЕТКОМ У 10:00 ЧАСОВА

XV редовна сједница Скупштине општине Теслић одржана је у четвртак, дана 28.4.2022. године, у великој сали „Дома просвјете“ у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић и исту је сазвао актом број: 01-013-59/22 од дана 20.4.2022. године.

На почетку сједнице је било присутно 26 одборника, чиме су се стекли услови да Скупштина може легитимно и несметано доносити одлуке. Одборник Срђан Кљечанин je обавијестио предсједника СО да ће се касније прикључити раду сједнице СО Теслић, а одсутни су и одборници Марко Тривуновић и Маринко Ђукић, који нису најавили своје одсуство. Сједници су такође присуствовали: замјеник Hачелника општине Теслић, Милован Станковић, начелници одјељења Општинске управе Теслић, те представници медија. Прије утврђивања дневног реда, предсједник СО је дао на разматрање Извод из записника са 14. редовне сједнице СО Теслић, одржане дана 29.3.2022. године. С обзиром на то да није било примједби на Извод из записника са 14. редовне сједнице СО Теслић, предсједник је исти дао на гласање који је једногласно усвојен:

Гласање: ЈЕДНОГЛАСНО „ЗА“ (26 одборника).

Предсједник СО је навео да је са дневног реда повучена тачка број 6. (Извјештај о раду Начелника општине и одјељења Општинске управе у 2021. години), јер за исту није достављен материјал. 

Милован Станковић – Констатовао је да у име предлагача повлачи тачку број 10. са предложеног дневног реда (Приједлог Одлуке о начину и условима продаје градског грађевинског земљишта непосредном погодбом у улици Алексе Шантића).
На основу члана 70. Пословника о раду Скупштине општине Теслић („Службени гласник општине Теслић“, број 4/17), Начелник општине Теслић предлаже сљедећу допуну дневног реда:
1. Годишњи план рада начелника и Општинске управе Теслић за 2022. годину (за предложену тачку је редовно достављен материјал);

2. Приједлог Рјешења о именовању Комисије за спровођење јавног надметања (лицитације) за продају градског грађевинског земљишта на локалитету ДИ „Борја“ у Теслићу;
3. Приједлог Рјешења о именовању именовању Комисије за спровођење јавног надметања (лицитације) за продају градског грађевинског земљишта на локалитету пословне зоне „Ланара“;

4. Кадровска питања:
a) Приједлог Рјешења о именовању четири члана Општинске изборне комисије Теслић.

Прије отварања расправе по предложеном дневном реду, предјседник СО је обавијестио одборнике да је дана 28.4.2022. године засједала Комисија за прописе, која је констатовала да је материјал за 15. редовну сједницу у складу са законском регулативом.

Синиша Гаврић – „Приликом конституисања новог сазива СО Теслић смо у пар наврата добијали материјал на клупе и имали смо став да нећемо учествовати у дискусијама и расправама о тачкама за које материјал добијемо на клупе на дан сједнице. Клуб одборника СНСД-а се темељно припрема за сваку сједницу и нисмо за то да се дневни ред допуњује са тачкама за које материјал није достављен“.

Пошто није више било пријављених за дискусију, предсједник је дао на гласање приједлог дневног реда са предложеним допунама од стране  начелника општине:
Д н е в н и  р е д

1. Приједлог Програма кориштења подстицајних средстава у функцији самозапошљавања и запошљавања за 2022. годину;

2. Извјештај о стању и ефектима коришћења општинских пословних простора и јавних површина издатих на привремено коришћење у 2021. години;

3. Извјештај о раду Одбора за жалбе Општинске управе за 2021. годину;

4. Извјештај о активностима на заштити, одржавању и изградњи споменика, спомен обиљежја и војничких гробаља ослободилачких ратова у периоду од 01.01. до 31.12.2021. године на подручју општине Теслић; 

5. Извјештај о реализацији акционог плана из Стратегије развоја општине Теслић у 2021. години;

6. Годишњи план рада начелника и Општинске управе Теслић за 2022. годину;
7. Информација о пословању фонда за рјешавање стамбених питања борачких категорија општине Теслић за 2021. годину;

8. Приједлог Одлуке о обезбјеђивању адекватног и прилагођеног простора за младе у општини Теслић; 

9. Приједлог Одлуке о начину и условима продаје градског грађевинског земљишта непосредном  погодбом у улици Рибарски пут; 

10. Приједлог Одлуке о начину и условима продаје градског грађевинског земљишта  путем лицитације  на локалитету  пословне зоне „Ланара“;

11. Приједлог Рјешења о именовању именовању Комисије за спровођење јавног надметања (лицитације) за продају градског грађевинског земљишта на локалитету пословне зоне „Ланара“;

12. Приједлог Одлуке о начину и условима продаје градског грађевинског земљишта  путем лицитације  на  локалитету  ДИ „Борја“ у Теслићу; 

13. Приједлог Рјешења о именовању именовању Комисије за спровођење јавног надметања (лицитације) за продају градског грађевинског земљишта на локалитету ДИ „Борја“ у Теслићу;

14. Одборничка питања;
15. Кадровска питања:
a) Приједлог Рјешења о именовању четири члана Општинске изборне комисије Теслић;

16. Разно.
Предложени дневни ред је усвојен са:
Гласање: 18 „ЗА“, 8 „ПРОТИВ“, 0 „УЗДРЖАНИ“.

Ад. 1.
Приједлог Програма кориштења подстицајних средстава у функцији самозапошљавања и запошљавања за 2022. годину;
Борислав Тешић – „На страни 9. имамо једну техничку грешку, тачка 8.1. 'Кретиријуми за запошљавање', у којој стоји сљедеће: 'Критерији за подстицаје предузетницима који су регистровала предузетничку дјелатност од 15.06.2021. године до подношења пријаве на Јавни позив', а треба да пише сљедеће: 'Критерији за подстицаје предузетницима који су регистровала предузетничку дјелатност од 15.06.2021. године до објаве Јавног позива', јер  смо у суштини тако и дефинисали. Такође, у истој табели у дијелу 'Временски период обављања предузетничке дјелатности' исто је наведено 'прије пријаве на Јавни позив', а треба да пише 'прије објаве Јавног позива'. У дијелу 7.1. 'Подстицаји за самозапошљавање', промијењена је одредба која се односи на лица која могу да остваре право на подстицаје, уколико су у претходне двије године обављале исту дјелатност, те су исту одјавили. Тај период са двије године пребацујемо на период од три године. У дијелу 8.1. 'Критерији за самозапошљавање' дошло је до промјене броја бодова који се остварују у процесу бодовања и то у дијелу 'дјелатност', 'временски период обављања дјелатности', 'старосна категорија, пол и припадност маргинализованој групи', што значи са пет бодова враћамо на три бода“.
Предраг Девић – Када је у питању Приједлог Програма кориштења подстицајних средстава у функцији самозапошљавања и запошљавања за 2022. годину рекао је да су средства, која су намијењена за ову ставку мизерна, с обзиром на то колико би требали помоћи свима који се на нашој Општини планирају бавити својим приватним бизнисом. „По мом мишљењу, боље је да се са овим средствима помогло десет људи који ће покренути свој бизнис, а да им се доставе доста значајнија средства. На крају, никада нисмо добили извјештај колико је њих самоодрживо послије свега, колико је њих допринијело буџету општине Теслић“. Сумирајући све, навео је да су средства мизерна и да је ово једна велика срамота.
Александар Шакановић – Установио је да је методолошки документ јако добро урађен и добро припремљен. „Када је у питању сам овај документ, обухваћен је и дугорочном Стратегијом развоја општине Теслић за период 2018-2027. година. Као што сте могли видјети, битна су два сегмента. Први се односи на подстицај за самозапошљавање, гдје морају бити испуњени одређени критеријуми, односно привредне дјелатности морају бити регистроване од 15.6.2021. године до, као што рече начелник Одјељења за привреду и пољопривреду, пријаве на јавни позив. Висина подстицаја је 5.000,00 КМ што и није тако лоше с обзиром на то када се узме економска ситуација у свијету. Што се тиче запошљавања радника, могли сте видјети да је максималан број по фирми може да буде до три са износом од 4.000,00 КМ.“ (...) Клуб одборника СДС-а ће свакако подржати Приједлог Програма кориштења подстицајних средстава у функцији самозапошљавања и запошљава-ња за 2022. годину.
Недељко Керић – Када је на прошлој сједници СО Теслић дискутовао о овом документу у форми нацрта, изнио је своје мишљење да је износ за ову врсту подстицаја мали. Свакако, сматра да је добро што постоји подстицаји самозапо-шљавања и запошљавања и то је добра пракса, сваки вид помоћи је добродошао. Апелује на то да сљедеће године покушају подићи средства за ову врсту подстицаја и да се повећа износ индивидуално по особи, по једном запосленом и да се формира комисија која ће добро процијенити и анализирати коме ће додијелити средства, те колико ће то бити одрживо. 
Ђорђе Гајић – „На прошлој сједници СО Теслић сам говорио и тражио то да ли постоји пресјек шта смо постигли са овим конкурсом прошле године, колики је био интензитет привредног раста и запошљавања. Не знамо какви су ефекти од тога што је прошле године подијељено 250.000,00 КМ. Ушли смо у нову причу и то је добро, али да би то квалитетније било искориштено и да од тога имамо корист, морамо гледати какви су ефекти и направити пресјек прошле године и раније шта смо с тим урадили. Желим да знам када ћемо добити тај пресјек и да видимо да ли се ти људи и даље баве приватним бизнисом или су отишли негдје друго радити? Било је случајева да су људи, који су искористили подстицајна средства, затворили фирме и отишли негдје друго да раде.“ 
Борислав Тешић – „Општина Теслић је једна од ријетких општина која из буџета издваја средства за запошљавање у привреди и када се види колико се средстава за запошљавање и самозапошљавање издваја из Буџета РС, видјећете да се из Буџета општине Теслић издвајају веома значајна средства. Када је у питању пресјек од прошле године, ми нисмо имали то на скупштини, али можемо га направити за неку од наредних сједница. По нашим евиденцијама, преко 70% одрживости је у самозапошљавању, а када је у питању запошљавање ту је још већи проценат одрживости у дијелу у коме смо ми у претходној години давали подстицаје у запошљавању и у самозапошљавању“. 
Учешће у расправи у виду реплике су учествовали одборници: Предраг Девић и Стојан Смиљанић.
Када је у питању уводно излагање начелника Одјељења за привреду и пољопривреду и исправке приједлога програма које је предложио, предсједник СО је нагласио да су оне у форми амандмана. Према томе, предсједник СО је дао на гласање Приједлог Програма кориштења подстицајних средстава у функцији самозапошљавања и запошљавања за 2022. годину на гласање уз амандман од стране предлагача, а Програм је усвојен са:
Гласање: 18 „ЗА“, 0 „ПРОТИВ“, 7 „УЗДРЖАНИ“.

Ад. 2. Извјештај о стању и ефектима коришћења општинских пословних простора и јавних површина издатих на привремено коришћење у 2021. години;
С обзиром на то да није потребно уводно излагање, предсједник СО је отворио расправу поводом ове тачке дневног реда.
Предраг Девић – „У име клуба одборника СНСД-а имам приједлог да се од наредне године за дефицитарна занимања, као што су обућар, часовничар, максимално снизи цијена кирије и да се два, три пословна простора предвиде само за дефицитарнe занатскe радње и да кирија износи 10,00 КМ, а да се цијена закупнине повећа страначким организацијама и сматрам да се на тај начин неће оштетити Буџет општине Теслић“.
Предсједник СО је дао на гласање Извјештај о стању и ефектима коришћења општинских пословних простора и јавних површина издатих на привремено коришћење у 2021. години, који је једногласно усвојен:

Гласање: ЈЕДНОГЛАСНО „ЗА“ (25 одборника).

Ад. 3. Извјештај о раду Одбора за жалбе Општинске управе за 2021. годину;

С обзиром на то да није било пријављених за дискусију, предсједник СО је дао на гласање Извјештај о раду Одбора за жалбе Општинске управе за 2021. годину, а исти је усвојен са:
Гласање: 18 „ЗА“, 8 „ПРОТИВ“, 0 „УЗДРЖАНИ“.

Ад. 4. Извјештај о активностима на заштити, одржавању и изградњи споменика, спомен обиљежја и војничких гробаља ослободилачких ратова у периоду од 01.01. до 31.12.2021. године на подручју општине Теслић;
Како није потребно уводно излагање, предсједник СО је отворио расправу поводом ове тачке дневног реда.

Алексадар Шакановић – Навео је да ће клуб одборника СДС-а подржати овај извјештај, који се и није нешто нарочито мијењао током претходних година. Замолио би начелника Одјељења за борачку – инвалидску заштиту, ако је могуће до Васнезења господњег, када се врши и помен погинулим борцима код спомен обиљежја, да се изврши кречење тог споменика. (...)
Предједник СО је дао на гласање Извјештај о активностима на заштити, одржавању и изградњи споменика, спомен обиљежја и војничких гробаља ослободилачких ратова у периоду од 01.01. до 31.12.2021. године на подручју општине Теслић, а исти је једногласно усвојен:

Гласање: ЈЕДНОГЛАСНО „ЗА“ (25 одборника).

Ад. 5. Извјештај о реализацији акционог плана из Стратегије развоја општине Теслић у 2021. години;
Како није потребно уводно излагање, предсједник СО је отворио расправу поводом ове тачке дневног реда.

Предраг Девић – „Занима ме који су то екстерни извори у износу од 1.200.000,00 КМ 'Регулација корита Мале Усоре' и из којих институција су додијељена та средства“? У име клуба одборника СНСД-а предлаже сљедећи закључак:

З А К Љ У Ч А К

1. Налаже се Начелнику општине Теслић да Скупштини општине Теслић до сљедеће сједнице достави Информацији о избору и процедури најповољнијег понуђача, као и току реализације пречистача отпадних вода колектора

2. Овај закључак објавити у „Службеном гласнику општине Теслић“.
Милован Станковић – „Ријеч је о средствима која смо узели као кредитна средства од Свјетске банке и тај износ средстава се односи на екстерни изворе финансирања“. 

Предсједник СО је дао на гласање приједлог закључка који је предложен од стране клуба одборника СНСД-а, закључак није усвојен:

Гласање: 8 „ЗА“, 0 „ПРОТИВ“, 17 „УЗДРЖАНИ“.

Пошто је исцрпљена расправа, предсједник СО је дао на гласање Извјештај о реализацији акционог плана из Стратегије развоја општине Теслић у 2021. години, Извјештај је усвојен са:

Гласање: 17 „ЗА“, 8 „ПРОТИВ“, 0 „УЗДРЖАНИ“.

Ад. 6. Годишњи план рада начелника и Општинске управе Теслић за 2022. годину;
Младен Ђурић – „Поред тога што имамо Јавну предшколску установу којој је оснивач општина Теслић, иницијатива начелника општине је била да се врши субвенција трошкова родитељима дјеце која своје боравиште обављају у приватним вртићима. На тај начин се покушавају приватни вртићи ставити у равноправан положај, а ствара се један добар амбијент и клима за сву дјецу, а и за родитеље да знају да општина мисли на сву дјецу. (...) Оно што је свакако похвално, а када говоримо о основним школама, јесте подршка начелника и општине у изградњи фискултурне сале у ОШ 'Петар Петровић Његош'. Свакако се томе радујемо и то ће обезбиједити један добар тјелесни развој дјеце и фискултурног васпитања. Оно што је свакако за подршку јесу стипендије, Општина смо која издваја много средстава за стипендије и не тај начин показујемо која је наша оријентација и која су размишљања начелника и његове политике. (...) Тема о којој увијек постоје несугласице јесте доношење Урбанистичког плана. Сваки Урбанистички план можемо сматрати као један стратешки пројекат, зато што даје правце у даљем развоју наше општине, нарочито урбаних дијелова. Урбанистики план предлажу и та рјешења дају инжињери архитектуре, грађевине која своја знања и вјештине купе у свијету и у Европи, те своје идеје хоће да имплементирају у наше поднебље, а ми у пракси имамо традиционално размишљање становања како у градској, приградској, тако и у руралним среди-нама. Врло често сукоб неких свакодневних навика и нових идеја које се намећу мора наилазити на несугласице. Ми морамо бити сагласни да нам је потребан развој општине, да нам је потребан развој урбаних дијелова града, да су нам потребне нове идеје, ако мислимо да се развијамо. Оно што је до сад виђено бар када је у питању Ново Насеље, да је било разумијевања од стране предлагача било којих урбанистичких планских идеја регулационих планова за потребе појединаца и локалног становништва. Све до момента док било који урбанистички план, идеја по планском простору и уређењу не буде угрожавала приватну својину, не буде смањивала тржишну цијену или отимала нечију имовину, имаће моју подршку, без обзира на то што постоје несугласице“. (...) Када је у питању инфраструктура, навео је да се за ову годину планира сљедеће: Комплетна реконструкција Градског моста на ријеци Велика Усора, изградња кружне раскрснице у центру града као и изградња пјешачких стаза, инфраструктурни објекти везано за комуналну инфра-структуру, реконструкција филтер станице са могућношћу веће производње воде, изградња секундарне и дистрибутивне водоводне мреже. Нагласио је да је све у сагасности са другим и трећим циљем Стратегије развоја општине Теслић, те ће свакако имати његову подршку.
Синиша Гаврић (реплика) – „Када је у питању урбанизам у Теслићу, то нема нигдје у Републици Српској, а најбољи доказ за то је Градска тржница, гдје не постоје услови и нема мјеста за паркирање возила станара који ту живе, а и даље се наставља градња. Почели сте уништавати и дрвореде у Теслићу и наставићете с тим. Дозвољавате да човјек, који има мању парцелу, на то докупујуе већу парцелу“.
Синиша Гаврић – Сматра да би за убудуће било добро да се у плану раздвоји то што ради Општинска управа од онога што ради начелник општине. Осврћући се на план, прочитао је сљедеће: „Највећи број пројеката ће бити настављено из претходне године, обзиром да се ради о вишегодишњим пројектима“. Рекао је да ту није наведено који су пројекти у питању, шта се ради, колико ће коштати, колико је утрошено. „У цијелом документу од 78 страна, једна реченица се односи на туризам, а да нема бање у Теслићу, питање је ко би овдје долазио. Прошле године су акције ЗТЦ 'Бања Врућица' Теслић продате за скоро 10 милиона КМ, тај новац је већином дошао у Теслић, акионарима. Да ли је неко разговарао са руководством ЗТЦ Бања Врућица? Нигдје то нисам видио на друштвеним мрежама.“ (...) Упитао је зашто у плану није приказано да се од коријења од дрвећа не може ходати по тротоарима, какве су улице, како се коси трава, како су контејнери пуни смећа? Сумирајући све, закључио је да у кабинету начелника нема ни визије ни идеја, а план се уопште не разликује у односу на претходну годину.
С обзиром на то да нема више дискутаната, предсједник СО је дао на гласање Годишњи план рада начелника и Општинске управе Теслић за 2022. годину, који је усвојен са:

Гласање: 18 „ЗА“, 8 „ПРОТИВ“, 0 „УЗДРЖАНИ“.

Ад. 7. Информација о пословању фонда за рјешавање стамбених питања борачких категорија општине Теслић за 2021. годину;
Пошто није потребно уводно излагање, предсједник СО је отворио расправу поводом ове тачке дневног реда.

Предраг Девић – У име клуба одборника СНСД-а предлаже сљедећи закључак:

З А К Љ У Ч А К

1. Налаже се Начелнику општине Теслић да у оквиру припрема Нацрта Буџета општине Теслић за 2023. годину предвиди ставку финансијске помоћи Фонду за рјешавање стамбених питања борачких категорија општине Теслић у оквиру расположивих средстава, али у најмањем износу од 100.000,00 КМ.

2. Овај закључак објавити у „Службеном гласнику општине Теслић“.

С обзиром на то да више нема учесника у дискусији, предсједник СО је дао на гласање приједлог закључка од стране клуба одборника СНСД-а, који није усвојен:

Гласање: 9 „ЗА“, 0 „ПРОТИВ“, 18 „УЗДРЖАНИ“.

Информацију о пословању фонда за рјешавање стамбених питања борачких категорија општине Теслић за 2021. годину је предсједник ставио на гласање, која је усвојена са:
Гласање: 18 „ЗА“, 0 „ПРОТИВ“, 9 „УЗДРЖАНИ“.

Ад. 8. Приједлог Одлуке о обезбјеђивању адекватног и прилагођеног простора за младе у општини Теслић;
Уводно излагање је изнио Славен Јелић, начелник Одјељења за друштвене дјелатности. 

Предраг Девић – Предложио је да се кроз одређена средства из Буџета општине Теслић додатно помогне Центар за младе, без обзира на донаторска средства која ће кроз одређене фондације бити донирана и да се на тај начин удружење додатно помогне.
Предсједник СО је дао на гласање Приједлог Одлуке о обезбјеђивању адекватног и прилагођеног простора за младе у општини Теслић, која је једногласно усвојена:

Гласање: ЈЕДНОГЛАСНО „ЗА“ (27 одборника).

Ад. 9. Приједлог Одлуке о начину и условима продаје градског грађевинског земљишта непосредном  погодбом у улици Рибарски пут;
Уводно излагање је изнио Никола Стокић, начелник Одјељења за просторно уређење.

Синиша Гаврић – Осврћући се на разлоге доношења ове одлуке, рекао је да се исправи грешка, јер члан 348. став (2) Закона о стварним правима не говори о томе на шта су се позвали, већ о томе говори члан 348. став (3) тачка д. ('Ради обликовања грађевинске парцеле'). „Приликом припремања за ову тачку, прочитао сам Правилник о општим правилима урбанистичке регулације и парцелације, а у члану 68. став (2) тог правилника стоји: 'Приликом израде плана парцелације мора се поштовати правило да катастарска парцела у државној својини која се припаја сусједној парцели не испуњава услове за посебну грађевинску парцелу (Овдје испуњава, зато што је преко 300 квадрата), као и да је мање површине од парцеле којој се припаја'. Оба става овом одлуком нису испоштована. У члану 71. истог правилника је наведено: 'Најмања површина грађевинске парцеле у зонама породичне градње: слободностојећег објекта износи 300 m2' (Предметна парцела је преко 300 m2, што значи да је могла бити самостална). Иза свега овога има позадина што долази из Одјељења за просторно уређење, треба се  направити грађевинска парцела, треба се омогућити да то неко сутра купи формирано, да ту направи зграду и то је суштина, а не да се странкама изађе у сусрет“. На крају свог излагања је констатовао да клуб одборника СНСД-а неће подржати Приједлог Одлуке о начину и условима продаје градског грађевинског земљишта непосредном  погодбом у улици Рибарски пут.

Ђорђе Гајић – Занима га због чега се све ово ради, да ли постоји какав план и да ли ће се ту зграда градити. Колико зна, не памти да су као општина ишта купили. Упитао је шта се дешава са новцем од продаје градског грађевинског земљишта и мисли да би требали имати попис имовине и да сви знају с чиме општина располаже.

Никола Стокић – „Рекао сам у уводу да се ради о изграђеном грађевинском земљишту и нема разлога да они уживају нашу земљу, не могу ријешити своје имовинске односе, стварни купац је умро и не могу подијелити имовину док не ријеше земљиште и објекат, да се зна чије је. Одборник Ђорђе Гајић стално помиње куповину, а основна разлика између фирме и општине је у томе што општина није профитабилна организација као фирма, а новац се троши на инфраструктурне пројекте, сви знате шта се гради и шта се планира градити.

Учешће у расправи у виду реплике су узели одборници Синиша Гаврић и Ђорђе Гајић.

Предсједник СО је дао на гласање Приједлог Одлуке о начину и условима продаје градског грађевинског земљишта непосредном  погодбом у улици Рибарски пут, која је усвојена са:

Гласање: 18 „ЗА“, 9 „ПРОТИВ“, 0 „УЗДРЖАНИ“.

Ад. 10. Приједлог Одлуке о начину и условима продаје градског грађевинског земљишта путем лицитације на локалитету пословне зоне „Ланара“;

Уводно излагање је изнио Никола Стокић, начелник Одјељења за просторно уређење.

С обзиром на то да није било учесника у дискусији, предсједник СО је дао на гласање Приједлог Одлуке о начину и условима продаје градског грађевинског земљишта путем лицитације на локалитету пословне зоне „Ланара“, која је усвојена са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 11. Приједлог Рјешења о именовању именовању Комисије за спровођење јавног надметања (лицитације) за продају градског грађевинског земљишта на локалитету пословне зоне „Ланара“;

Пошто није било пријављених за расправу, предсједник СО је дао на гласање Приједлог Рјешења о именовању именовању Комисије за спровођење јавног надметања (лицитације) за продају градског грађевинског земљишта на локалитету пословне зоне „Ланара“, које је усвојено са:

Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 12. Приједлог Одлуке о начину и условима продаје градског грађевинског земљишта  путем лицитације  на  локалитету  ДИ „Борја“ у Теслићу; 

Уводно излагање је изнио Никола Стокић, начелник Одјељења за просторно уређење.

Синиша Гаврић – Рекао је да се послије излагања представника из Урбис центра знало да се ради приступни пут за објекaт, а не заобилазница. Приступ том центру ће бити један велики саобраћајни проблем, када се све заврши, сва фреквенција возила ће ићи ка тамо, нагласио је Гаврић. (...)

Ђорђе Гајић – Поставио је сљедеће питање: „Како се дошло до овог земљишта, ко је дао, како је дао, пошто је дао? Да ли је купљено, плаћено?“ Навео је да је сигуран да то земљиште није било власништво општине Теслић прије рата. „Ово је још једна потврда да смо ми потрошачка општина, тамо гдје се стварала нова вриједност доласком Аустро-Угарске, гдје су се правиле фабрике и  нови погони, ми ту правимо потрошњу. Слабо видим да смо ажурни и агилни у неком развоју или нас потенцијални инвеститори не препознају“. Када је раскрсница на том дијелу u питању, изнио је своје мишљење да без кружног тока нема квалитетног рјешења. (...)
Никола Стокић – „Приступни пут је пут за неки индивидуални објекат коме могу приступати ограничен број лица и возила. Неко је то назвао обилазница, а то је народни рјечник и људи који нису из струке су је назвали обилазница. У просторним плановима се као обилазница помиње карактер регионалног и магистралног пута, јер Теслић тангира регионални и магистрални пут. Новац од продаје је планиран да се уложи у инфраструктурне пројекте. Земљиште је општинско, сви знамо да је ту раније била Дрвна индустрија 'Борја' која је била у друштвеном власништву, а касније је путем приватизације тај дио земљишта додијељен општини од стране Владе РС да буде индустријска зона. Ми смо имали обавезу да урадимо Регулациони план и да то приведемо намјени и то се дешавало од 2010. године, а 2014. године смо имали први Регулациони план. Касније нас је тужила Влада РС да ми то нисмо примијенили намјени и тај судски спор је трајао око четири године, завршен је у нашу корист, тако да ми као општина можемо располагати тим земљиштем“.
Предсједник СО је дао на гласање Приједлог Одлуке о начину и условима продаје градског грађевинског земљишта  путем лицитације  на  локалитету  ДИ „Борја“ у Теслићу, која је усвојена са:

Гласање: 18 „ЗА“, 9 „ПРОТИВ“, 0 „УЗДРЖАНИ“.

Ад. 13. Приједлог Рјешења о именовању именовању Комисије за спровођење јавног надметања (лицитације) за продају градског грађевинског земљишта на локалитету ДИ „Борја“ у Теслићу;

Пошто није било пријављених за расправу, предсједник СО је дао на гласање Приједлог Рјешења о именовању Комисије за спровођење јавног надметања (лицитације) за продају градског грађевинског земљишта на локалитету ДИ „Борја“ у Теслићу, које је усвојено са:
Гласање: 18 „ЗА“, 0 „ПРОТИВ“, 9 „УЗДРЖАНИ“.

Ад. 14. Одборничка питања;
Ђорђе Гајић – „Колико је средстава остало и када се може планирати да се на Мемић Брду и Петровићима уради развод воде. Апсурдно је то да људи гледају преко пута воду, а то нису нека велика средства да се то уради“.

Милован Станковић – „Јутрос смо имали састанак на тему тих неколико локали-тета на којим треба да се изван уговореног обухвата раде и ми смо дали руководи-оцу радилишта твој број телефона (Ђорђе Гајић) и он ће се теби јавити да се ријеши питање двије локације на Мемић Брду, а то се односи на девет кућа лијево од школе и дио изнад стоваришта код гробља. Поред тога што имамо значајне уштеде, имамо озбиљан проблем, јер један значајан дио становништва горњег дијела Чечаве, испуштено је око 130 кућа, тако да цифра уштеде која је на нивоу око 800.000,00 КМ у односу на уговор неће бити довољна да покрије све ово што желимо да урадимо и да заокружимо тај сав процес, тако да ћемо вјероватно морати видјети и правити одређено прекорачење у смислу анекса уговора. Углавном то ће бити завршено у наредних пар мјесеци. 
Ад. 15. Кадровска питања:

a) Приједлог Рјешења о именовању четири члана Општинске изборне комисије Теслић;
Предсједник СО је отворио расправу поводом ове тачке дневног реда.
Синиша Гаврић – „Именовање чланова ОИК Теслић траје још од конституисања СО Теслић, за десетак дана ће се расписати избори, а нисте били у стању изабрати чланове Општинске изборне комисије или то нисте хтјели. Сигуран сам да се комисија неће промијенити, бар неки чланови“.
Предсједник СО је дао на гласање Приједлог Рјешења о именовању четири члана Општинске изборне комисије Теслић, које је усвојено са: 

Гласање: 18 „ЗА“, 1 „ПРОТИВ“, 8 „УЗДРЖАНИ“.

Ад. 16. Разно – Није ништа предвиђено.
Како је у потпуности исцрпљен дневни ред за ХV редовну сједницу, Предсједник СО је исту закључио у 12:06 часова.

НАПОМЕНА: Саставни дио овог извода из записника је тонски снимак са ХV редовне сједнице Скупштине општине Теслић, одржане 28.4.2022. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

